**Ενδεικτικά θέματα Νεοελληνικής Γλώσσας για τη δοκιμασία εισαγωγής**

**στα Πρότυπα Γυμνάσια**

**‘’Γνωριμία με την Κατερίνα Στεφανίδη’’**

**Α’ ΚΕΙΜΕΝΟ**

Χρυσή ολυμπιονίκης στο Ρίο, παγκόσμια πρωταθλήτρια, κορυφαία Ευρωπαία αθλήτρια για το 2017. Στα 28 της έτη, η Κατερίνα Στεφανίδη μοιάζει **να έχει πετύχει τα πάντα**. Σε τέτοιο βαθμό, μάλιστα, που δεν είναι λίγοι όσοι δεν ικανοποιούνται με κάτι λιγότερο από το χρυσό μετάλλιο.

 Η Κατερίνα Στεφανίδη έχει τη δική της θετική ανάγνωση. ‘’Ο απλός κόσμος με στήριξε παραπάνω από ποτέ, δέχθηκα πολλά μηνύματα αγάπης και για ακόμη μία φορά, μηνύματα χαράς και περηφάνιας’’. ‘’Αυτό που με χαροποίησε με αυτή την ήττα (σ. σ. στο Παγκόσμιο κλειστού στίβου) ήταν πρώτον ότι έδωσε ακόμη μεγαλύτερη αξία στα χρυσά μετάλλια – και του παρελθόντος και του μέλλοντος – και δεύτερον ότι έδειξε πως είμαι ένας **απλός** άνθρωπος που, όπως κάθε άλλος, έχω και καλές και κακές ημέρες’’.

 Η Στεφανίδη, που μοιράζει τον χρόνο της μεταξύ Ελλάδας και ΗΠΑ, μοιάζει ‘’αντιστάρ’’. Είναι **προσεγγίσιμη** και κυρίως δεν δηλώνει παντογνώστης. ‘’Δεν έχω πρόβλημα να πω ότι δεν γνωρίζω αρκετά για κάποιο ζήτημα για να εκφέρω γνώμη’’, εξηγώντας ότι η εικόνα για τα τεκταινόμενα στην Ελλάδα άλλες φορές είναι εξαιρετικά καλή και άλλες ‘’παρακολουθώ λιγότερο και λέω στο εαυτό μου ότι ‘’όσο λιγότερα μαθαίνω τόσο καλύτερα’’.

 Η Στεφανίδη δεν φοβάται να υψώσει τους τόνους σε όσα κρίνει ότι γνωρίζει καλά. Επιστρέφοντας από το Ρίο δεν δίστασε να γίνει ‘’δυσάρεστη’’ στους δημοσιογράφους, θυμίζοντάς (μας) ότι ασχολούμαστε με τον κλασικό αθλητισμό κάθε τέσσερα χρόνια και μόνον εφόσον υπάρξει μετάλλιο. Στη θέση αυτή επιμένει και σήμερα, έστω κι αν η ίδια απολαμβάνει μεγαλύτερη δημοσιότητα : ‘’Έχουμε αθλητές που βγαίνουν 4οι, 5οι, 7οι, 15οι στον κόσμο και οι μόνοι που γνωρίζουν το όνομά τους είναι η οικογένειά τους, αυτό **το** βρίσκω ιδιαίτερα προβληματικό’’.

Γ. Τερζής, εφημερίδα, ‘’Η Καθημερινή’’, 14/4/2018, με αλλαγές

**Β. ΕΡΩΤΗΣΕΙΣ**

1. Ποια από τις παρακάτω φράσεις αληθεύει, με βάση το κείμενο;

* Α. Η Κατερίνα Στεφανίδη προπονείται και μένει μόνιμα στις ΗΠΑ.
* Β. Η Κατερίνα Στεφανίδη λέει με θάρρος τη γνώμη της ακόμα κι αν δεν γνωρίζει καλά ένα θέμα.
* Γ. **Η Κατερίνα Στεφανίδη θεωρεί ότι και οι ήττες στον αθλητισμό έχουν τη δική τους αξία**
* Δ. Είναι φυσιολογικό να μη είναι το ίδιο γνωστοί οι αθλητές που βγαίνουν 15οι με αυτούς που κερδίζουν χρυσά μετάλλια.

2. Η Στεφανίδη δε φοβάται να υψώσει τους τόνους :

* **Α. για όσα ξέρει καλά**
* Β. για όσα δεν γνωρίζει καλά
* Γ. για τα θέματα των ολυμπιονικών
* Δ. για θέματα του παρελθόντος

3. **Προσεγγίσιμη** : όπως χρησιμοποιείται στο κείμενο, την αντίθετη έννοια εκφράζει η λέξη :

* Α. απροσπέλαστη
* Β. **απρόσιτη**
* Γ. εύληπτη
* Δ. απροσδιόριστη

4. **Τα τεκταινόμενα** είναι :

* **Α. όσα συμβαίνουν**
* Β. όσα συνέβησαν
* Γ. όσα θα συμβούν
* Δ. όσα έχουν συμβεί και θα ξανασυμβούν

5. η λέξη **‘’εξηγώντας’’** είναι :

* Α. ρήμα
* **Β. μετοχή**
* Γ. επίρρημα
* Δ. επίθετο

6. η λέξη **‘’λιγότερο’’** είναι :

* Α. θετικός βαθμός του επίθετου λίγος
* **Β. συγκριτικός βαθμός του επιθέτου λίγος**
* Γ. θετικός βαθμός του επιθέτου λιγότερος
* Δ. συγκριτικός βαθμός του επιθέτου λιγότερος

7. **‘’Η Στεφανίδη δεν φοβάται να υψώσει τους τόνους σε όσα κρίνει ότι γνωρίζει καλά’’** : ποια από τις παρακάτω φράσεις μετατρέπει το καταφατικό νόημα της πρότασης σε αρνητικό :

* Α. Η Στεφανίδη δε φοβάται να χαμηλώσει τους τόνους σε όσα κρίνει ότι δε γνωρίζει καλά.
* **Β. Η Στεφανίδη φοβάται να χαμηλώσει τους τόνους σε όσα κρίνει ότι δε γνωρίζει καλά.**
* Γ. Η Στεφανίδη δε φοβάται να χαμηλώσει τους τόνους σε όσα κρίνει γνωρίζει καλά.
* Δ. Η Στεφανίδη φοβάται υψώσει τους τόνους σε όσα κρίνει ότι δε γνωρίζει καλά.

8. Να χαρακτηρίσετε συντακτικά τη λέξη απλός :

* **Α. Επιθετικός προσδιορισμός στη λέξη ‘’άνθρωπος’’**
* Β. Κατηγορούμενο στη λέξη ‘’άνθρωπος’’
* Γ. Υποκείμενο του ρήματος «είμαι»
* Δ. Επιρρηματικός προσδιορισμός στο ρήμα «είμαι»

9. Να χαρακτηρίσετε συντακτικά τη λέξη: προσεγγίσιμη :

* Α. Υποκείμενο στο ρήμα ‘’είναι’’
* Β. **Κατηγορούμενο στο Υποκείμενο του ρήματος ‘’είναι’’**
* Γ. Επιθετικός προσδιορισμός στο «είναι»
* Δ. Αντικείμενο στο ρήμα «είναι»

10. Να χαρακτηρίσετε συντακτικά τη λέξη: το

* **Α. Αντικείμενο του ρήματος ‘’βρίσκω’’**
* Β. Υποκείμενο του ρήματος ‘’βρίσκω’’
* Γ. Άρθρο
* Δ. Δεικτική αντωνυμία